Tuoreen tutkimuksen (siirryt toiseen palveluun)mukaan Australiassa Isolla valliriutalla syntyvät liemikilpikonnat ovat lähes poikkeuksetta naaraita, kertoo WWF Suomi tiedotteessa. Järjestön mukaan lämpenevä ilmasto aiheuttaakin vinouman liemikilpikonnien sukupuolijakaumalle.

Isolla valliriutalla elää kaksi toisistaan geneettisesti eriävää liemikilpikonnapopulaatiota, joista toinen lisääntyy alueen pohjoisosassa ja toinen eteläpäässä. Kilpikonnien sukupuolta tutkittiin alueella, jolle molemmat populaatiot kerääntyvät etsimään ravintoa, kertoo WWF.

Tutkimuksen mukaan mitä lämpimämmässä kilpikonnien munat kehittyvät, sitä enemmän munista syntyy naaraskilpikonnia.

Tutkimuksen perusteella lämpimämmässä pohjoisosassa kilpikonnanpoikasista lähes kaikki, 99,1 prosenttia, oli naaraita. Viileämmässä eteläpäässä vastaava luku oli 65-69 prosenttia.

– Tutkimus näyttää meille taas kerran ilmastonmuutoksen konkreettisia vaikutuksia. Oli kyse sitten lumen puutteesta Saimaalla ja siitä kärsivistä saimaannorpista tai Valliriutan kohoavista lämpötiloista, kilpikonnista ja haalistuvista koralleista, ilmastonmuutos vaikuttaa peruuttamattomasti lajeihin, sanoo WWF Suomen suojelujohtaja Jari Luukkonen tiedotteessa.

WWF:n mukaan Australiassa on esitetty yhtenä keinoja sukupuolijakauman korjaamiseksi munintarantojen varjostamista aurinkosuojilla.

Tutkimus on julkaistu Current Biology -julkaisussa. Myös WWF on ollut mukana tutkimuksessa.